# Γέρακας Αττικής

### Από τη Βικιπαίδεια, την ελεύθερη εγκυκλοπαίδεια

Ο Γέρακας είναι νεοαναπτυχθείς Δήμος της Ανατολικής Αττικής και εντοπίζεται ανάμεσα στους ορεινούς όγκους Υμηττού και Πεντέλης. Αποτελεί την ανατολική είσοδο στο λεκανοπέδιο των Αθηνών και εντάσσεται γεωγραφικά στη βόρεια Μεσογαία καθώς και στα βορειοανατολικά προάστια. Έτσι όπως προδιαγράφεται η πορεία του την τελευταία δεκαετία φαίνεται πως σύντομα θα διαπεράσει τα σύνορα και θα ενταχθεί στο Αθηναϊκό Πολεοδομικό Συγκρότημα, σε μια ιδιαιτέρως προνομιακή συγκοινωνιακά θέση στο χάρτη της Αττικής.

Σήμανση στο Χάρτη Αττικής
χάρτης βορείων προαστίων

Πληροφορίες Δήμου Γέρακα
Πόλη | Γέρακα
Νομαρχία | Ανατολικής Αττικής
Νομός | Αττικής
Χώρα | Ελλάδα
Έκταση | 7,800 χμ2
Πληθυσμός: | 13.921 (2001)
Πυκνότητα πληθυσμού | 1.785 κατ./χμ2
Ταχυδρομικός κώδικας: | 153 44
Δήμαρχος: | Αθανάσιος Ζούτσος
Διεύθυνση: | Ιθάκης 12
Επικοινωνία: | 210-6604600
Αποστολή Fax: | 210-6612965
Ε-mail: | kxatzim@tee.gr

## [Επεξεργασία] Ιστορικά Στοιχεία

Ο σημερινός δήμος του Γέρακα είναι οικοδομημένος επί του αρχαίου δήμου της Αττικής με την ονομασία "Γαργηττός", ο οποίος ήταν αρχαίος λαϊκός ήρωας.Γύρω στο 16ο αιώνα, η περιοχή ανήκε στον καταγόμενο από την Αθήνα Μεγάλο Λογοθέτη του Οικουμενικού Πατριαρχείου Ιέρακα, ο οποίος την πούλησε στη Μονή Πεντέλης. Από αυτόν προέρχεται το σημερινό όνομα του δήμου, ενώ γνωστή συνοικία διατηρεί την αρχαία ονομασία. Ο δήμος μετράει μόλις 27 χρόνια ζωής.Το 1980 έγινε κοινότητα αφού μέχρι τότε αποτελούσε τμήμα της Παιανίας, ενώ το 1990 έγινε δήμος.Το όνομα της νέας κοινότητας προέκυψε ύστερα από άτυπο δημοψήφισμα μεταξύ των ονομάτων των τριών οικισμών της περιοχής: Γέρακας, Σταυρός και Γαργηττός.

## [Επεξεργασία] Χαρακτηριστικά

Οδικός Χάρτης Γέρακα

Πρόκειται για ένα προάστιο που παρουσιάζει ραγδαία ανάπτυξη τα τελευταία χρόνια. Με τη διέλευση δε της Αττικής Οδού και του μετρό, άλλαξε άρδην χαρακτήρα από αρχικά αγροτική και παραθεριστική περιοχή, σε οικιστική. Παρατηρείται ομοιομορφία στη δόμηση,αφου όλα τα κτίρια είναι κεραμοσκεπή με το πολύ τρεις ορόφους. Στην περιοχή επικρατούν οι μεζονέτες ενώ τα τελευταια χρονια έχουν κάνει την εμφανισή τους και συγκροτήματα οροφοδιαμερισμάτων με μεγαλύτερους όμως κήπους εν σχέσει με των μεζονετών. Επιπλέον η περιοχή είναι γνωστή για την πληθώρα κατασκευαστικών και επισκευαστικών εταιριών, ενώ το νότιο τμήμα της (μπαλάνα) χρησιμοποιείται και για την εγκατάσταση αποθηκευτικών χώρων. Πολλά μαρμαράδικα συναντώνται στον άξονα της αναπαύσεως ενώ εκτεταμένοι αγροί υπάρχουν στα ανατολικά του δήμου κοντά στο ρέμα του Γέρακα. Στα βορειοανατολικά του δήμου βρίσκεται η ορεινή κι απομονωμένη συνοικία της δέσης, ενώ στα σύνορα με την Πεντέλη βρίσκεται το δασαρχείο, λίγο πριν τις αθλητικές εγκαταστάσεις πρώην αθλητικού κολλεγίου. Στο βορειοδυτικό τμήμα της περιοχής βρίσκεται ο λόφος κουφού (στις υπώρειες του αστεροσκοπείου) στα σύνορα με τον πεντελικό οικισμό του Αγίου Δημητρίου. Ο γαργηττός είναι μια συνοικία που δομείται με φρενήρεις ρυθμούς μετά την εγκατάσταση του σταθμού του μετρό Δουκίσσης Πλακεντίας, παρά τα άγρια χαρακτηριστικά του τοπίου (κυρίως ξηρό και άνυδρο), χωρίς ωστόσο να χάνει την εναλλακτική ομορφιά του.

Βασικό σημείο εστίασης αποτελεί η κεντρική πλατεία που δεν έχει να ζηλέψει τίποτα από τους γειτονικούς, ενταγμένους στο αθηναϊκό πολεοδομικό οικοδόμημα, δήμους. Ο δήμος διαθέτει πληθώρα σύγχρονων παιδικών χαρών ενω υπάρχει πρόβλεψη και για πάρκα τα οποία ακόμη δεν έχουν διαμορφωθεί. Το νέο δημαρχείο αποτελεί ένα συγχρονο βιοκλιματικό κτίριο με ενδιαφέρουσα αρχιτεκτονική.Οι κλειστές αθλητικές εγκαταστάσεις (κολυμβητήριο, γήπεδα τέννις, κλειστό αθλητικό κέντρο) είναι από τις καλύτερες στα βορειοανατολικά προάστια ενώ προσφάτως ολοκληρώθηκε και το νέο πολιτιστικό κέντρο στον Γαργηττό. Στην περιοχή εδρεύει και το μοναδικό βρετανικό κολλέγιο της Αθήνας, το οποίο συγκεντρώνει μαθητές από όλα τα βόρεια προάστια και κυρίως από οικογένειες διπλωματών. Σημείο αναφοράς αποτελεί το μοναστήρι του Αγίου Νεκταρίου του Πατριαρχείου Αλεξάνδριας στον Γαργηττό, το οποίο έχει επισκεφτεί και ο ίδιος ο πατριάρχης Αλεξανδρίας και το οποίο συγκεντρώνει πιστούς από όλη την Ελλάδα και κυρίως Αιγυπτιώτες Έλληνες.

## [Επεξεργασία] Πληθυσμιακή Εξέλιξη

Ο Γέρακας γνωρίζει οικιστική ανάπτυξη στα τέλη της δεκαετίας του '90, οπότε και αναγνωρίζεται ως Δήμος. Κατά την πρώτη δεκαετία του 21ου αιώνα η περιοχή εξακολουθεί να οικοδομείται. Στον πίνακα που ακολουθεί παρατίθενται σχετικά με τον πληθυσμό στοιχεία.

Πληθυσμιακή Εξέλιξη Δήμου Γέρακα
Χρονολογία | Πληθυσμός | Έκταση Δήμου | Πυκνότητα Δόμησης | Νέος Πληθυσμός | Νέα Αύξηση Πληθυσμού | Συνολική Αύξηση |
--- | --- | --- | --- | --- | --- | --- | ---
σε έτη | σε κατοίκους | σε χμ2 | σε κατοίκους/χμ2 | σε κατοίκους | σε ποσοστό ανά απογραφή | σε αθροιστικό ποσοστό
(1) | (2) | (3) | (4)=(2)/(3) | (5)=(2)v-(2)v-1 | (6)= [(5)v/(2)v-1]*100 | (7)=(7)ν-1+(6)ν
1981 | 6.703 | 7,800 | 859 | 6.703 | - | -
1991 | 8.512 | 7,800 | 1.091 | 1.809 | 26,98% | 26,98%
2001 | 13.990 | 7,800 | 1.794 | 5.478 | 6,43% | 33,41%
2007 | 15.000 | 7,800 | 1.923 | 1.010 | 7,21% | 40,62%

πρωτογενής πηγή:ΕΣΥΕ

## [Επεξεργασία] Συγκοινωνιακή Σύνδεση

Συγκοινωνιακά εξυπηρετείται μέσω της λεωφόρου Μαραθώνος, του σταθμού του προαστιακού και μετρό "Παλλήνης" και των γειτονικών της "Δουκίσσης Πλακεντίας". Επιπλέον επικοινωνεί με την Αττική Οδό που διχοτομεί το δήμο, στους κόμβους της Ανθούσας, της Λ. Μαραθώνος και της Δουκίσσης Πλακεντίας. Είναι από του προνομιούχους δήμους της Αττικής, καθώς βρίσκεται στο σταυροδρόμι Αθηνών, Μεσογείων και Βορειοανατολικής Αττικής. Απέχει 30 λεπτά από το Σύνταγμα και μόλις 15 από τη Ραφήνα. Από τον Σταυρό διέρχεται πληθώρα λεωφορείων με κατεύθυνση την Αθήνα (Α5 "Ακαδημία - Ανθούσα")και το μετρό.

Τα τοπικά λεωφορεία του ΟΑΣΑ που εξυπηρετούν το δήμο έχουν δύο βασικές αφετηρίες, το σταθμό της Δουκίσσης Πλακεντίας και το Σταυρό της Αγίας Παρασκευής(λεωφόρος μεσογείων) και είναι τα εξής:

- 302 "Δουκίσσης Πλακεντίας - Γέρακας" (κυκλική). Προσεγγίζει το κέντρο του δήμου μέσω Σταυρού και των οδών Αγ.Ι.Θεολόγου και Εθνικής Αντιστάσεως ενώ η επιστροφή προς το μετρό γίνεται μέσω της συνοικίας του Γαργηττού.

- 303 "Εθνική Άμυνα - Γέρακας". Μέσω της Μεσογείων και της Κλεισθένους προσεγγίζει τον Γαργηττό και μετα το κέντρο μέσω της οδού Γέρακα.

- 306 "Δουκίσσης Πλακεντίας - Γαργηττός - Γέρακας". Συνδέει την περιοχή του Γαργηττού και της Μπαλάνας με το μετρό και το κέντρο μέσω των οδών Ηρακλείτου (Πάτημα), Νιόβης, Ξενοφώντος, Γέρακα και Καζαντζάκη.

- 412 "Πολύδροσο - Μελίσσια". Διέρχεται εφαπτομενικά του δήμου και εξυπηρετεί κατα κύριο λόγο τους κατοίκους του Γαργηττού ΙΙ (ή Πάτημα Γέρακα).

## [Επεξεργασία] Οικονομικά Στοιχεία

Οι αντικειμενικές αξίες της γης κυμαίνονται στα επίπεδα της Παλλήνης (1.300ευρώ/τ.μ. δόμησης το 2006 στην υψηλή ζώνη). Μολαταύτα, οι εμπορικές τιμές είναι αρκετά υψηλότερες από τις αντικειμενικές, αν και η Παλλήνη φαίνεται να συγκεντρώνει ακόμη μεγαλύτερο κομμάτι της ζήτησης για κατοικία(καθώς συμπεριλαμβάνεται στα διοικητικά της όρια το Δημοσιογραφικό Χωριό "Έντισον" που ανεβάζει τις μέσες τιμές με αντικειμενικές αξίες της τάξης των 1.950 ευρώ/τ.μ.). Ακολουθεί ενδεικτικός πίνακας με τις αποκλίσεις των τιμών στις αρχές του 2007 από τις αντικειμενικές αξίες.

Ζώνες Αντικειμενικού 2007

Αποκλίσεις Εμπορικών Τιμών από Αντικειμενικές Αξίες σε ευρώ/τ.μ. δόμησης
Δήμος | Αντικειμενικές 2006 | Αντικειμενικές 2007 | Εμπορικές Τιμές 1/2007
--- | --- | --- | ---
Παλλήνη | 1.000-1.950 | 1.200-2.350 | 1.700-2.600 |
Γέρακας | 1.050-1.300 | 1.250-1.550 | 2.000-2.600 |
Παιανία | 900-1.200 | 1.050-1.400 | 1.600-2.000 |
Κορωπί | 900-1.250 | 1.050-1.600 | 1.500-2.000 |

Ο Γέρακας παρά τις χαμηλές αντικειμενικές αξίες, συγκεντρώνει τιμές που πλησιάζουν σε ορισμένες περιπτώσεις αξίες γειτονικών δήμων. Αυτό οφείλεται σε παράγοντες όπως:

- Ο χαμηλός συντελεστής παλαιότητος των κτισμάτων καθώς στο Γέρακα, όπως και στα Γλυκά Νερά μεγάλος όγκος των κατοικιών οικοδομείται κυρίως τα τελευταία χρόνια(τέλη δεκαετίας 90, μέσα 2000). Πρόκειται για κατασκευές υψηλής αρχιτεκτονικής, αν και μειονεκτούν σε εξυπηρέτηση βασικών αναγκών, όπως αποχέτευση, αντιπλημμυρικά κ.α.
- Η σύνδεση με το μετρό στα μεσόγεια το 2006 με νέα πλήρη ωράρια και πιο οικονομικά εισιτήρια στα βόρεια μεσόγεια για την αποσυμφόρηση του σταθμού της Πλακεντίας, καθώς και "αφύπνιση" του προαστιακού μετά από μια εκτεταμένη διετή ύφεση μετά τους Ολυμπιακούς Αγώνες(λόγω της ζημίας στην επιχείρηση).
- Αύξηση της ζήτησης στους μεσογειακούς δήμους που βρίσκονται σε κοντινή απόσταση από το λεκανοπέδιο λόγω των απαγορευτικών τιμών σε Βριλήσσια, Αγία Παρασκευή, Χαλάνδρι, σε ορισμένες περιπτώσεις ακόμα και σε Χολαργό(καθώς η ζήτηση ενισχύεται από όσους απογοητεύονται από τις τιμές στους προαναφερθέντες δήμους), καθώς και η συμφόρηση του Αμαρουσίου με συνέπεια την επιβάρυνση του βιοτικού επιπέδου των κατοίκων του. Είναι χαρακτηριστικό πως από το 2004 και μετά οι δήμοι Γέρακα, Παλλήνης, Γλυκών Νερών και Ανθούσας παρουσιάζονται στη ζώνη Β των Αθηνών, ενώ μέχρι τότε τα σύνορα τελείωναν στην Πεντέλη,τα Βριλήσσια και την Αγία Παρασκευή, συμπεριλαμβάνοντας και δυτικούς δήμους όπως της Νέας Ιωνίας, Γαλατσίου και Νέας Φιλαδέλφειας.

## [Επεξεργασία] Δημοτικές και Ιδιωτικές Υπηρεσίες

Το Κέντρο Εξυπηρέτησης Πολιτών (ΚΕΠ) επί των οδών Ακαρνανίας και Καρδίτσης 13 λειτουργεί καθημερινά από τις 8.00 - 20.00 και Σάββατα 8.00 - 14.00. Τηλέφωνο επικοινωνίας 210-66.17.650

Το αθλητικό κέντρο της οδού Γαργηττού διαθέτει ανοικτό κολυμβητήριο ολυμπιακών προδιαγραφών,2 γήπεδα μπάσκετ,1 γήπεδο βόλεϊ και 1 γήπεδο τένις, ενώ το αθλητικό κέντρο της οδού Γέρακα, κλειστό γυμναστήριο ολυμπιακών προδιαγραφών με γήπεδο για αγώνες μπάσκετ, βόλεϊ, γυμναστικής κλπ, 1 γήπεδο μπάσκετ, 1 γήπεδο χάντμπωλλ, 1 γήπεδο βόλεϊ και 4 γήπεδα τένις. Τηλέφωνα επικοινωνίας 210-66.15.412, 210-66.15.645.

Επί της οδού Καζαντζάκη εδρεύει ο Ιππικός όμιλος Αθηνών.Τηλέφωνο επικοινωνίας 210 6612386

Το αστυνομικό τμήμα της περιοχής βρίσκεται επί των οδών Θεσσαλονικής και Βοιωτίας.

Ο δήμος εξυπηρετείται από τα υποκαταστήματα του ΙΚΑ στο Χαλάνδρι (Γαργηττός ΙΙ-Πάτημα), στην Αγ.Παρασκευή (Γαργηττός Ι, Κέντρο, Σταυρός) και στα Σπάτα (Μπαλάνα).

Ο δήμος εξυπηρετείται για οικονομικά ζητήματα από τη ΔΟΥ Παλλήνης.

Για ζητήματα χωροταξικού, πολεοδομικού ενδιαφέροντος εξυπηρετείται από την Νομαρχία Ανατολικής Αττικής η οποία βρίσκεται επί της λεωφ. Μαραθώνος στην Παλλήνη.

Η περιοχή διαθέτει 6 τράπεζες, εκ των οποίων οι 4 επί της λεωφ,Μαραθώνος και οι λοιπές επί της οδού Κλεισθένους. Εθνική τράπεζα 210 6616414, Eurobank 210 6083814, Aplha Bank 210 6618453, Εμπορική Τράπεζα 210 6048551.

## [Επεξεργασία] Προβλήματα του δήμου

Το βασικό πρόβλημα που αντιμετωπίζει η περιοχή είναι η έλλειψη οργανωμένου αποχετευτικού συστήματος, κάτι το οποίο επιζητούν έντονα τα Μεσόγεια με την οικιστική ανάπτυξη που γνωρίζουν τα τελευταία χρόνια. Μόλις τον τελευταίο χρόνο ξεκίνησαν τα έργα αποχέτευσης για μικρά τμήματα των γειτονιών του Γαργηττού και του Σταυρού, ενώ η περιοχή νότια της Αττικής Οδού και ανατολικά του λόφου του Γέρακα είναι αιχμάλωτη του ΚΕΛ Ραφήνας. Τομείς που χρήζουν βελτίωσης αφορούν έργα καθημερινής μέριμνας των δημοτικών αρχών καθώς και ο τομέας του πρασίνου. Προβλήματα υπάρχουν και στην επέκταση του σχεδίου πόλεως λόγω των εκτεταμένων καταπατήσεων στο βόρειο τμήμα της Δέσης καθώς και στο βόρειο κομμάτι της ρεματιάς του Γέρακα. Μελανό σημείο αποτελεί και η οδός Κλεισθένους της οποίας το οδόστρωμα και τα πεζοδρόμια έχουν να επισκευαστούν χρόνια, λόγω ιδιότυπου καθεστώτος ιδιοκτησίας μεταξύ δήμου Γέρακα, Αγίας Παρασκευής και ΥΠΕΧΩΔΕ.Στο ανατολικό και βόρειο τμήμα της περιοχής υπάρχουν ακόμα κεραίες υψηλής τάσης, όπως επίσης και στην Πεντέλη αλλά αυτό δε φαίνεται να αποτελεί πρόβλημα προς το παρόν. Θα έπρεπε πάντως να γίνουν μελέτες σχετικά με αυτό το ζήτημα εν όψη της επικείμενης οικιστικής επέκτασης που προβλέπεται στην περιοχή, καθώς ούτε στα γειτονικά Βριλήσσια εγκαταστάθηκε υποσταθμός για τα βορειοανατολικά προάστια , ούτε και η Πεντέλη φαίνεται να απορροφά τα κονδύλια του 3ου κοινοτικού πλαισίου στήριξης της Ευρωπαϊκής Ένωσης για την υπογειοποίηση των καλωδίων.

## [Επεξεργασία] Συνοικίες και Όμοροι Δήμοι

Βορειοανατολική Άποψη

| Κέντρο | Γαργηττός | Πάτημα | Σταυρός | Δέση | Μπαλάνα | Λόφος Κουφού |

Βορειοδυτικά: Βριλήσσια | Βόρεια: Πεντέλη | Βορειοανατολικά: καλλιθέα
Δυτικά: πάτημα & Αγία Παρασκευή | Γέρακας | Ανατολικά: Ανθούσα
Νοτιοδυτικά: Γλυκά Νερά | Νότια: κάντζα | Νοτιοανατολικά: Παλλήνη

## [Επεξεργασία] Εξωτερικοί σύνδεσμοι

Διαδικτυακοί Τόποι Ενημέρωσης για το Γέρακα
Διαδικτυακή Πύλη Δήμου | Δήμος Γέρακα
Πληροφορίες για το Δήμο | Forum Γέρακα
Οδικοί Χάρτες Λεκανοπεδίου και Ευρύτερης Περιφέρειας | Αττική και Google Earth
Δίκτυο Αστικών Μετακινήσεων Αττικής | ΑΤΤΙΚΟ ΜΕΤΡΟ
Προαστιακός Σιδηρόδρομος Αττικής | Proastiakos
Αττική Οδός | Attika Road
Λεωφορειογραμμές Οργανισμού Αστικών Συγκοινωνιών | Γραμμές και Διαδρομές
Χαρακτηριστικά Δήμων & Κριτήρια Χρηματοδοτήσεων | Υπουργείο Εσωτερικών
Αντικειμενικές Αξίες & Εμπορικότητα Δήμων | Εθνικό Τυπογραφείο & Ημερησία
Πολιτική Ενημέρωση Γέρακα | Τοπική εφημερίδα Γέρακα
Νομαρχία Ανατ.Αττικής | Νομαρχία Ανατολικής Αττικής
Όροι Δόμησης και Πολεοδομικές Πληροφορίες Μεσογείων | Πολεοδομία Παλλήνης

Μεσόγεια Αττικής
Ανθούσα | Αρτέμιδα | Βάρη | Γέρακας | Γλυκά Νερά | Καλύβια Θορικού | Κερατέα | Κορωπί | Κουβαράς | Μαρκόπουλο | Παιανία | Παλλήνη | Πικέρμι | Ραφήνα | Σπάτα

Δήμοι Νομαρχίας Ανατολικής Αττικής
Νομαρχία Ανατολικής Αττικής: | Άγιος Κωνσταντίνος | Άγιος Στέφανος | Ανάβυσσος | Ανθούσα | Άνοιξη | Αρτέμιδα | Αυλώνα | Αφίδνες | Αχαρνές | Βάρη | Βαρνάβας | Βούλα | Βουλιαγμένη | Γέρακας | Γλυκά Νερά | Γραμματικό | Διόνυσος | Δροσιά | Θρακομακεδόνες | Κάλαμος | Καλύβια Θορικού | Καπανδρίτι | Κερατέα | Κουβαράς | Κρυονέρι | Κορωπί | Λαύριο | Μαλακάσα | Μαραθώνας | Μαρκόπουλο Μεσογαίας | Μαρκόπουλο Ωρωπού | Νέα Μάκρη | Νέα Παλάτια | Παιανία | Παλαιά Φώκαια | Παλλήνη | Πικέρμι | Πολυδένδρι | Ραφήνα | Ροδόπολη | Σαρωνίδα | Σκάλα Ωρωπού | Σπάτα | Σταμάτα | Συκάμινο | Ωρωπός|

Ανακτήθηκε από "http://el.wikipedia.org../../../%CE%B3/%CE%AD/%CF%81/%CE%93%CE%AD%CF%81%CE%B1%CE%BA%CE%B1%CF%82_%CE%91%CF%84%CF%84%CE%B9%CE%BA%CE%AE%CF%82_d98d.html"

Κατηγορία: Δήμοι Αττικής

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- English
- Lumbaart
- Română